b'\n_START_ARTICLE_\nZora Tav\xc4\x8dar\n_START_SECTION_\n\xc5\xbdivljenje\n_START_PARAGRAPH_\nRodila se je v me\xc5\xa1\xc4\x8danski dru\xc5\xbeini v Loki pri Zidanem Mostu. V gimnazijo je hodila v Mariboru, na Dunaju in v Ljubljani, kjer je leta 1947 maturirala na poljanski gimnaziji. Diplomirala je iz primerjalne knji\xc5\xbeevnosti z literarno teorijo in slovenskega jezika s knji\xc5\xbeevnostjo. Leta 1963 je na katoli\xc5\xa1ki univerzi Sacro Cuore v Milanu doktorirala iz literarnih predmetov._NEWLINE_Leta 1951 se je poro\xc4\x8dila s pisateljem Alojzom Rebulo in se preselila na Op\xc4\x8dine pri Trstu. Pou\xc4\x8devala je sloven\xc5\xa1\xc4\x8dino, zgodovino, zemljepis, dr\xc5\xbeavljansko vzgojo in latin\xc5\xa1\xc4\x8dino na srednjih \xc5\xa1olah Sv. Jakob in Sv. Ivan v Trstu, na u\xc4\x8ditelji\xc5\xa1\xc4\x8du A. M. Slom\xc5\xa1ka, in na srednji \xc5\xa1oli Sre\xc4\x8dko Kosovel na Op\xc4\x8dinah. Od leta 1988 je v pokoju._NEWLINE_Z mo\xc5\xbeem imata tri h\xc4\x8dere, pisateljevanju se posve\xc4\x8data h\xc4\x8deri Alenka in Marjanka. Zadnja leta \xc5\xbeivita v Loki pri Zidanem Mostu.\n_START_SECTION_\nDelo\n_START_PARAGRAPH_\nNovele so izhajale v revijah, najve\xc4\x8d v Mladiki, pesmi pa je objavljala v Mladinski reviji, Besedi, Novih obzorjih, Zalivu, Tokovih, Mladiki in Galebu. Leta 2001 je iz\xc5\xa1la zbirka Ko se pti\xc4\x8dki prebude: pesmi za otroke in otro\xc5\xa1ke du\xc5\xa1e. Njeno pisanje oblikuje tematska pisanost, poeti\xc4\x8dna so\xc4\x8dnost, duhovna \xc5\xa1egavost, smisel za naravo in izbran jezikovni \xc4\x8dut. Mladinske povesti so izhajale v Galebu in Pastir\xc4\x8dku, Novi Mladiki in Pionirskem listu. Najbolj znane izmed njih so: Lu\xc4\x8d z Vrhovelj (1964, 1970), V srcu Afrike (1964, 1968) ter Med vzporedniki in poldnevniki (1966). Prevajala je in pisala drame za Radio Trst._NEWLINE_Napisala je tudi vrsto esejev in radijskih iger za mladino. Nekatere so bile nagrajene: Gaber nad prepadom (1964), Primer Steiner (1968) in Gabi (nagrajena in izvajana na Radio Ljubljana). Dve igri je uprizorilo Slovensko stalno gledali\xc5\xa1\xc4\x8de v Trstu. Igre je pisala tudi za svoje dijake v gledali\xc5\xa1kih kro\xc5\xbekih (ter jih re\xc5\xbeirala). \xc4\x8ceprav je napisala veliko mladinskih povesti in iger, je njen opus prete\xc5\xbeno namenjen odraslim._NEWLINE_Uredila je ve\xc4\x8d knjig in napisala spremno besedo. Sodelovala je tudi pri sestavljanju \xc5\xa1olskih knjig za srednje \xc5\xa1ole v Italiji. Prevedla je knjigi Obiralci bomba\xc5\xbea Bercka Travna Torsvana (iz nem\xc5\xa1\xc4\x8dine; 1951) in U\xc4\x8denci sonca G. Marotta (iz italijan\xc5\xa1\xc4\x8dine; 1976)._NEWLINE_Sodelovala je kot raziskovalka emigrantske knji\xc5\xbeevnosti pri antologiji emigrantske literature Pod ju\xc5\xbenim kri\xc5\xbeem in pri knjigah Slovenske akademije znanosti in umetnosti Slovenska knji\xc5\xbeevnost v zdomstvu.'